
ABSTRACT

Gama complexă a acţiunilor subversive include orice act de destabilizare a scenei politice a statului agresat, prin alimentarea forţelor de opoziţie, în special a celor radicale, precum şi a mişcărilor sociale antiguvernamentale. (...) Actualele conflicte din Orientul Mijlociu şi din Africa de Nord au un pronunţat caracter interconfesional, însă motivaţia lor este de natură geopolitică, în aceste conflicte fiind implicate şi state terţe din zonă, între care există o concurenţă pentru creşterea profilului regional.

Conflictul civil din Siria reprezintă pentru comunitatea internaţională una dintre cele mai dificile situaţii de gestionat. Potrivit unei estimări recente a Observatorului Sirian pentru Drepturile Omului, aproximativ 300.000 de oameni au murit în cei peste patru ani de război civil
. Totodată, războiul civil sirian a creat şi una dintre cele mai mari crize umanitare din istorie. Conform datelor puse la dispoziţie de Înaltul Comisariat pentru Refugiaţi al Naţiunilor Unite (UNHCR), 3,3 milioane de persoane sunt refugiate în afara Siriei şi aproape 7 milioane de locuitori sunt strămutaţi în interiorul ţării.


Pornit la 15 martie 2011, în contextul creat de „Primăvara Arabă”, războiul civil sirian este greu de rezolvat din pricina particularităţilor sale interne, dar şi din cauza intereselor divergente ale actorilor de pe scena politică internaţională. Originile acestuia nu pot fi puse doar pe seama „Primăverii arabe” şi fac trimitere departe în istoria siriană încă din vremea mandatului francez asupra fostei provincii otomane.

 
În anul 1920, din cei 2,2 milioane de sirieni, 85% erau musulmani, din care 4/5 suniţi, dar şi şiiţi (druzi, ismailiţi sau alawiţi). De altfel, alawiţii erau cea mai importantă ramură a şiiţilor, totalizând 12% din populaţia totală a Siriei. Ceilalţi 15% erau creştini. 

În linii mari, acelaşi raport îl întâlneam şi în Siria dinaintea războiului civil, când 74% din populaţie era sunită, 12% şiită alawită, 4% alte confesiuni şiite şi 10% creştini. Din punct de vedere etnic situaţia era şi mai omogenă, cu 90% din populaţie arabă, iar 10% din minorităţi, în special cea kurdă, predominantă în nord-vestul şi nord-estul ţării.
PREMISE

Problema cea mai mare a acestui mozaic etnic şi confesional nu o reprezintă religia ci sistemul politic reprezentat de mai bine de 40 de ani de partidul Ba'ath, predominant alawit, aşadar nereprezentativ pentru majoritatea populaţiei siriene.


După preluarea puterii de către partidul Ba’ath, noua administraţie a redus puternic libertăţile civile şi a concentrat puterea în mâna militarilor. Primele rezistenţe faţă de acest regim autoritar vin din partea Frăţiei Musulmane, mişcare politică şi socială de masă fondată în 1928 şi care a constituit principala opoziţie politică în Orientul Mijlociu. Interzicerea acestei mişcări în 1964 a determinat radicalizarea ei prin greve şi demonstraţii de masă în anii 1964 şi 1965, care au fost reprimate brutal de către armată, în special în oraşul Hama. Spre sfârşitul anilor ’70, Frăţia Musulmană întreprinde atacuri împotriva unor oficiali sirieni şi instituţii ale statului, iar în februarie 1982, din nou în Hama, conduce o revoltă împotriva regimului, luând controlul asupra oraşului. Reacţia regimului Assad a fost extrem de brutală, oraşul fiind atacat cu forţe militare terestre şi aeriene, estimându-se între 10.000 şi 30.000 de morţi. Suprimarea acestei revolte a însemnat şi sfârşitul Frăţiei Musulmane ca forţă politică viabilă de opoziţie în Siria.


După moartea preşedintelui Hafez Al-Assad în anul 2000, puterea este preluată de fiul său Bashar Al-Assad. Acesta, de profesie medic, educat în Occident şi cu o soţie britanică, a generat numeroase speranţe pentru începutul unor reforme şi o democratizare a ţării. Aşa-numita Primăvară de la Damasc (iulie 2000 - august 2001) a fost caracterizată de apariţia a numeroase grupuri ce discutau reforme politice şi sociale. Mişcarea a fost încheiată brusc când regimul a arestat principalii conducători ai mişcării de reformă, ce militau deja pentru alegeri democratice şi nesupunere civică.


În afară de conflictele politice, Siria are de înfruntat şi tensiuni etnice şi religioase. Intervenţia SUA în Irak în 2003 a determinat minoritatea kurdă din Siria să ceară un număr de reforme politice şi administrative, similare cu cele obţinute de kurzi în Irak. În 2004 au izbucnit revolte în zona de nord-est a ţării, în oraşul Qamishli, unde, în urma intervenţiei în forţă a poliţiei între 30-100 de oameni au fost ucişi. Ciocniri sporadice între protestatari kurzi şi forţele de ordine au continuat şi în anii următori.


Pe lângă aceste probleme de ordin politic, religios şi economic, mai sunt şi nemulţumirile sociale. Diferenţa nivelului de trai dintre mediul rural, predominant sunit şi cel urban, unde alawiţii ocupau poziţii înalte în instituţii, a fost accentuată de seceta ultimilor ani. Acest tablou societal reprezintă contextul propice pentru ca o entitate adversă, cu interese în zonă să declanşeze un război de tip hibrid.

Poziţionarea geografică a Siriei şi vecinii săi

DERULAREA EVENIMENTELOR

Primăvara Arabă a ajuns în Siria pe 15 martie 2011 (Ziua Mâniei), când doi studenţi au fost arestaţi şi torturaţi pentru crearea unor graffiti-uri antiguvernamentale într-un mic orăşel din sudul ţării. Populaţia a demonstrat pentru eliberarea lor, iar guvernul a răspuns cu o violenţă ce a determinat extinderea manifestaţiilor. 

Preşedintele Bashar Al-Assad a oscilat la început în reacţiile sale între represiune şi încercări de reformă. În aprilie 2011 a ridicat starea de urgenţă, dar câteva zile mai târziu a pornit represiunile, trimiţând tancuri în zonele nesigure, iar forţele de securitate au deschis focul asupra manifestanţilor. Nici violenţa şi nici încercările de reformă şi dialog ale preşedintelui, caracterizate drept înşelăciuni de către opoziţie, nu au dus la oprirea protestelor, acestea extinzându-se în majoritatea oraşelor siriene: Daraa, Homs, Hama, Alep, Baniyas, Jassem, Damasc şi Latakia.


Pe parcursul primăverii anului 2011, protestele s-au extins şi au devenit mai violente, în special în sudul ţării unde graniţa cu Iordania a fost închisă, iar mai multe oraşe (Daraa, Baniyas) au fost supuse unor asedii deosebit de puternice de către mii de soldaţi sirieni care au dispus de blindate şi tancuri. Regimul a făcut uz de sistarea facilităţilor (curent electric, apă, telefonie) şi de lunetişti pentru a-i dispersa pe manifestanţi. Tot în această perioadă au fost raportate şi primele defecţiuni ale aparatului represiv, cu soldaţi executaţi pentru că au refuzat să tragă asupra manifestanţilor. Primăvara anului 2011 a fost şi martora renaşterii Frăţiei Musulmane în Siria, care a încercat să coordoneze protestele şi să contribuie cu ajutoare umanitare pentru refugiaţi. De asemenea, au venit şi primele condamnări şi sancţiuni internaţionale, inclusiv din partea vecinilor Siriei (Turcia, Iordania, Liban), ţara fiind exclusă şi din Liga Arabă, după ce a utilizat planul de pace propus de aceasta pentru a extinde violenţele.


În cursul verii anului 2011, pe măsură ce represiunea continua, mii de soldaţi sirieni au dezertat şi au început să atace forţe şi structuri guvernamentale, conflictul transformându-se spre sfârşitul anului într-un adevărat război civil. De asemenea, a fost creat un guvern în exil, Consiliul Naţional Sirian, dar diviziunile interne l-au împiedicat să fie recunoscut ca atare de către guvernele occidentale şi arabe. Opoziţia siriană a rămas şi în prezent o mulţime eterogenă de grupuri politice, exilaţi politici, voluntari şi militanţi înarmaţi, prea puternic divizată ideologic, etnic şi sectant pentru a putea să încropească chiar şi o strategie rudimentară pentru înlăturarea regimului lui Bashar Al- Assad.


În februarie 2012,  Adunarea Generală a ONU a votat o rezoluţie pentru condamnarea represiunii în Siria, dar China şi mai ales Rusia, protectorul îndelungat al Siriei, au împiedicat aplicarea de sancţiuni drastice. Încurajat, regimul Assad a lansat în luna martie asalturi sângeroase pentru a-i scoate pe rebeli din oraşele Homs şi Idlib.


Eforturile pentru obţinerea unui acord de încetare a focului au continuat însă, în luna aprilie, cu planul Annan în 6 puncte
, care prevedea un armistiţiu fără ca preşedintele să-şi cedeze din puterile sale. 
Planul ONU prevedea următoarele:

(1) Siria trebuie să se angajeze să colaboreze cu Trimisul special al ONU pentru respectarea aspiraţiilor şi preocupărilor legitime ale poporului sirian, trebuind să desemneze un împuternicit în acest sens;
(2) trebuie să se angajeze pentru a opri luptele şi pentru a atinge urgent standardul eficient de securitate cerut de Organizaţia Naţiunilor Unite, necesar pentru supravegherea încetării violenţelor armate în toate formele existente, de către toate părţile implicate, pentru protejarea populaţiei civile şi stabilizarea ţării;

(3) Siria trebuie să asigure furnizarea în timp util de asistenţă umanitară în toate zonele afectate de luptă, în acest scop trebuind să accepte şi să pună în aplicare o perioadă de pauză umanitară, zilnică, de două ore, care să fie coordonată eficient la nivel local;

(4) trebuie să se intensifice ritmul şi amploarea activităţilor de punere în libertate, fără întârziere, a persoanelor reţinute în mod arbitrar, a categoriilor de persoane vulnerabile, precum şi a cetăţenilor implicaţi în activităţi politice paşnice;

(5) Siria trebuie să asigure libertatea de circulaţie în întreaga ţară pentru jurnalişti şi să aplice o politică de vize nediscriminatorie;
(6) autorităţile siriene trebuie să respecte libertatea de asociere şi dreptul de a demonstra paşnic.

Siria a acceptat planul, dar la o săptămână după punerea lui în aplicare, Secretarul General ONU, Ban-ki Moon a declarat că guvernul sirian nu a implementat niciuna din prevederile planului. În lipsa unei alternative viabile, ONU a trimis 300 de observatori în Siria. 

În luna mai, după un nou masacru în centrul Siriei, la Houla, unde majoritatea victimelor au fost femei şi copii, mai multe state occidentale au expulzat ambasadorii sirieni, fiind consemnate şi primele avertismente asupra unei intervenţii militare. În luna iunie, ONU şi-a suspendat misiunea de observare din Siria datorită escaladării violenţelor. Acţiunile de represiune ale regimului sirian au dus la zeci de mii de refugiaţi spre ţările învecinate. În luna iunie 2012, erau estimaţi circa 44.000 în Liban, 24.000 în Turcia, 4.000 în Kurdistanul irakian şi 120.000 în Iordania.


Tot la acel moment (iunie 2012), conflictul din Siria a dat primele semne că   s-ar putea extinde când un avion de luptă turc a fost doborât de forţele antiaeriene siriene. Deşi Siria a afirmat că acesta violase spaţiul aerian sirian, după reacţia dură a Turciei, care a cerut o întrunire a Consiliului Nord-Atlantic, incidentul fiind condamnat, preşedintele Bashar Al-Assad şi-a cerut oficial scuze pentru acţiune, motivând că s-a crezut că avionul era israelian. Confruntările s-au extins şi au cuprins capitala siriană Damasc şi oraşul Alepp, una dintre cele mai mari aşezări ale Siriei
. Conflictul s-a îndepărtat treptat de formula iniţială de război civil căpătând aspectul unui război hibrid, manifestându-se toate instrumentele, armele şi formele specifice acestui tip de beligeranţă.

În august, premierul sirian Riad Farid Hijab trece de partea opoziţiei şi părăseşte Siria cu ajutorul Armatei Siriene Libere. Siriei i se suspendă dreptul de a fi membră a Organizaţiei pentru Cooperare Islamică. Naţiunile Unite şi Liga Arabă îl desemnează pe Lakhdar Brahimi ca fiind noul delegat pe problemele Siriei în locul lui Kofi Annan. Preşedintele Consiliului Naţional Sirian solicită intervenţia rapidă a comunităţii internaţionale în Siria, în afara cadrului ONU. Forţele regimului fac peste 500 de victime în oraşul Darya din afara Damascului, în confruntarea cu forţele Armatei Siriene Libere.

Pe fondul continuării confruntărilor, în noiembrie, la Doha, se anunţă formarea Coaliţiei Naţionale a Forţelor Revoluţionare şi Opoziţiei Siriene, iar Moaz Khatib devine preşedinte, Riad Saif şi Jamal al-Attasi vicepreşedinţi. Obiectivele urmărite sunt crearea unui guvern interimar şi recunoaşterea pe plan internaţional. Imediat, Franţa şi SUA recunosc Coaliţia Naţională Siriană ca unic reprezentant al opoziţiei şi al poporului sirian.

Până în anul 2013, Orientul Mijlociu era divizat între forţele sunite, pe de o parte, susţinând rebelii, respectiv, şiite, de cealaltă parte, susţinându-l pe Assad. În aprilie 2013, administraţia de la Casa Albă, care se declară îngrozită de atrocităţile comise de Assad, semnează un ordin secret prin care autorizează CIA să instruiască şi să echipeze militar rebelii sirieni. Statele Unite devin, astfel, participant în războiul sirian.


În luna august, s-au înregistrat mii de victime urmare a utilizării proiectilelor încărcate cu gaz paralizant sarin în zonele limitrofe Damascului. Atât administraţia siriană, cât şi aliaţii ruşi au negat acest fapt, acuzându-i pe rebeli.


Riscând intervenţia Statelor Unite, preşedintele Assad a fost de acord cu programul de distrugere a armelor chimice existente în arsenalul militar sirian. Acţiunea de distrugere a întregului arsenal chimic, coordonată de ONU şi Organizaţia pentru Interzicerea Armelor Chimice (OIAC)
, s-a încheiat după un an.


Deşi acest program a fost respectat, cu ocazia atacurilor guvernamentale asupra unor localităţi populate de rebeli, aflate în nordul ţării, în perioada aprilie - iulie 2014, OIAC a constatat utilizarea unor substanţe chimice precum clorul sau amoniacul.

La începutul lui 2014, a izbucnit un război între Frontul al-Nosra şi rebelii sirieni, de o parte, şi Statul Islamic, de cealaltă parte, soldat cu peste 6.000 de morţi.

În septembrie 2014, o coaliţie condusă de Statele Unite, a desfăşurat o campanie de atacuri aeriene împotriva Statului Islamic, ajutând astfel populaţia kurdă din nordul Siriei să respingă atacul organizaţiei teroriste asupra oraşului Kobane.



După patru ani în stare de război, sărăcia este cuvântul de ordine în Siria,  rata şomajului crescând de la 14,9% la 57,7%, iar sporul demografic scăzând cu 15%, într-o ţară în care s-a redus şi speranţa de viaţă cu 20 de ani. Infrastructura, instituţiile şi forţa de muncă au fost distruse aproape în totalitate, iar pierderile economice sunt de peste 200 de miliarde de dolari, potrivit unui raport sirian. 
În patru ani de conflict armat, valoarea adăugată creată în Siria s-a redus cu 60%, arată un raport al Institutului de Politici Internaţionale Chatham House
. PIB-ul s-a contractat cu peste 50% în comparaţie cu nivelul existent în 2011. Volumul activităţilor desfăşurate în sectoarele miniere şi construcţii este de şase ori mai mic comparativ cu anul 2011, în vreme ce alimentarea cu energie a devenit un lux pentru locuitori. 
Agricultura, care deţinea o poziţie dominantă în producţia totală a ţării a fost devastată, implicit, producţia agricolă fiind grav afectată. Producţia de petrol, aflată sub controlul statului, a scăzut de la 387.000 de barili/zi la mai puţin de 10.000 de barili/zi, lipsind Guvernul de una dintre principalele sale surse de venit. Statul Islamic controlează zăcăminte care au o capacitate de producţie de 60.000 de barili/zi, deşi, în special instalaţiile de rafinare, au fost afectate de loviturile aeriene ale forţelor de coaliţie. Mai mult, cea mai mare parte a celorlalte câmpuri petroliere sunt situate în zone aflate sub controlul kurzilor. 
Majoritatea centralelor electrice siriene funcţionează pe bază de gaz natural, iar capacitatea efectivă de producere a energiei electrice a scăzut cu mai mult de 70% faţă de anul 2011. 
Cu toate acestea, preţul produselor şi serviciilor a crescut cu peste 50% din 2012 până astăzi, odată cu devalorizarea lirei siriene cu aproximativ 80 de procente.

Sistemul educativ se află în colaps - peste jumătate dintre copiii de vârstă şcolară (51,8%) nu mai merg la şcoală, procentul fiind de peste 90% la Rakka şi Alepp şi de 68% în zona rurală a capitalei Damasc. La sfârşitul anului 2013, circa 4.000 de şcoli nu mai funcţionau, după ce au fost distruse, avariate sau transformate în adăposturi pentru persoanele stămutate.
Inflaţia a crescut cu 120% până la mijlocul anului 2013. Deşi a stagnat circa un an, de la sfârşitul anului 2014 inflaţia a început din nou să crească, Siria resimţind atât impactul conflictului intern, cât şi efectul sancţiunilor ONU. 

Singurii care au avut de câştigat din acest conflict au fost comercianţi de arme, cheltuielile militare înregistrând o ascensiune vertiginoasă, de la 1,7% din PIB în 2011 la 15,9% în 2013
.

În septembrie 2015, Rusia intervine în regiune pe cont propriu. Deşi declară oficial că este acolo pentru a bombarda structurile SI, în realitate, îi bombardează pe rebelii anti-Assad, inclusiv pe cei susţinuţi de SUA. După cum se prefigurează situaţia acum, sunt multe grupuri diferite şi state din afară implicate în război şi chiar în rândul aliaţilor apar multe dezacorduri în privinţa cui este inamicul, pe cine să sprijine şi cum. Toate aceste contradicţii fac ca pentru acest război să nu se întrevadă vreun final
.
Intervenţia în forţă a Rusiei a determinat o regrupare în interiorul opoziţiei siriene, dar conflictul din Siria a pus o presiune enormă asupra vecinilor săi, aceştia fiind în dificultate pentru găsirea de soluţii la problema  refugiaţilor sirieni, şi în ceea ce priveşte gestionarea provocărilor sociale, politice, demografice, economice şi de securitate existente.  


La 18 decembrie, Consiliul de Securitate a mai adoptat o rezoluţie privind războiul civil sirian. Au existat şapte rezoluţii de la izbucnirea războiului, în primăvara anului 2011, dar acestea au avut în vedere, în principal, situaţia umanitară şi problema armelor chimice.

Motivul pentru care Consiliul de Securitate nu a fost în măsură să acţioneze decisiv provine în primul rând din diviziunile profunde dintre Occident şi Rusia, deşi trebuie remarcat faptul că R.P.Chineză, un alt membru permanent al Consiliului de Securitate, sprijină în mod constant Rusia. Ultima rezoluţie marchează un nou pas în aşteptarea soluţionării politice a conflictului cu un guvern de tranziţie, dar şi în ceea ce priveşte asigurarea continuităţii instituţiilor guvernamentale, controlate în prezent de preşedintele Assad
.

Datele existente relevă faptul că gruparea jihadistă Statul Islamic a pierdut lună de lună controlul unor zone din Siria şi Irak pe parcursul anului 2015, care însumează 14% din zona controlată la sfârşitul anului 2014
. Gruparea mai controlează în prezent 78.000 km2, potrivit studiului. Pe de altă parte, kurzii sirieni aproape că şi-au triplat zona de control (+186%), care era la mijlocul lui decembrie 2015 de 15.800 km2.

Una dintre pierderile SI este zona frontalieră de nord dintre Turcia şi Siria, în regiunea Tal Abyad, care era unul dintre principalele puncte de trecere a frontierei turce pentru grupare. Alte pierderi substanţiale din Irak sunt oraşul Tikrit, complexul rafinăriei de la Baiji şi un tronson al autostrăzii principale între Raqqa şi Mosul, ceea ce complică ransportul de bunuri şi de combatanţi între cele mai importante oraşe controlate de SI. Cuceririle lor cele mai semnificative în 2015 au fost avansul realizat în vestul Siriei, via Palmyra, şi ocuparea centrului Ramadi, care au avut loc în urma unor ofensive simultane, desfăşurate în mai 2015
.

Ca şi SI, regimul lui Bashar al-Assad a pierdut din influenţă, acesta controlând în prezent doar 30.000 km2 (-16%), dintr-o ţară a cărei suprafaţă totală este de 185.181 km2.


PĂRŢILE BELIGERANTE

Prelungirea conflictului din Siria se datorează balanţei de forţe implicate în conflict, atât la nivel regional - regimul Assad fiind susţinut de minoritatea alawită şi de conducerea şiită a Iranului, iar forţele protestatare de Arabia Saudită sunită; cât şi la nivel global - Statele Unite doresc o schimbare de regim, pe când Rusia se declară favorabilă actualei conduceri a statului sirian.

În contextul stabilirii forţelor implicate în această stare de confruntări permanente, trebuie fixat gradul de penetrare a forţelor protestatare de elemente jihadiste. Însă acest demers presupune o serie de impedimente precum: exagerea ce caracterizează discursul puterii cu privire la caracterul terorist al tuturor forţelor protestatare, refuzul rebelilor sirieni de a recunoaşte implicarea jihadiştilor pentru a nu pierde suportul aliaţilor şi reticenţa oficialilor statelor nord-atlantice de a oferi publicului o parte din rezultatele cercetărilor informative efectuate de propriile agenţii de intelligence.

Emergenţa elementului jihadist în Siria justifică sprijinul comunităţii de creştini de care se bucură regimul Assad, aceştia preferând regimul autocratic unuia fundamentalist.

Căderea regimului Assad ar însemna şi o slăbire a grupării şiite Hezbollah, susţinută de Siria şi Iran, situaţie care ar fi în favoarea Statelor Unite, Israelului şi Arabiei Saudite, adversari declaraţi ai acesteia. Pe de altă parte, pentru Israel, instalarea unui regim sunnit la Damasc ar însemna un pericol mult mai mare comparativ cu actualul regim care a menţinut tensiunile cu statul israelian la nivelul unui război rece.

• Statul Islamic al Irakului şi Levantului (ISIL), cunoscut şi sub numele de Statul Islamic din Irak şi Siria (ISIS), este un grup Wahhabi/Salafi jihadist extremist, format, în principal, din arabi sunniţi din Irak şi Siria. La mijlocul anului 2015, controla un teritoriu pe care locuiau 10 milioane de oameni, în Irak şi Siria. De asemenea, prin grupuri locale loiale deţine controlul asupra unor zone mici din Libia, Nigeria şi Afganistan şi operează sau are filiale în alte părţi ale lumii, inclusiv Africa de Nord şi Asia de Sud
.

Originea ISIS este reprezentată de gruparea Jama'at al-Tawhid wal Jihad, înfiinţată în anul 1999, care a încheiat o alianţă cu al-Qaeda în anul 2004. Grupul a participat la acţiunile din Irak care au urmat intervenţiei occidentale, din anul 2003. În ianuarie 2006, grupul s-a alăturat altor structuri de insurgenţi suniţi pentru a forma Consiliul mujahedin Shura, ce a proclamat formarea Statului Islamic al Irakului (ISI), în octombrie 2006. Începând cu anul 2014, ISIS devine cap de afiş al ştirilor ce provin din spaţiul sirian. 

În ultimii trei ani de la debutul războiului civil în Siria, Statul Islamic s-a dezvoltat de la facţiune marginală extremistă, care participa la conflict, la cea mai puternică, feroce, consolidată şi înarmată miliţie implicată în războiul religios şi etnic care a cuprins astăzi statul sirian. 
De când s-a autoproclamat Califat Islamic, condus de Ibrahim, alias Abu Bakr Al-Baghdadi, ISIS şi-a schimbat numele în Statul Islamic (SI), pentru a accentua faptul că graniţele Califatului nu cuprind doar Irakul, Siria, Palestina, Iordania şi Levantul, ambiţiile fiind mult mai mari. În Statul Islamic, singurul care ia decizii este califul Ibrahim, ca reprezentant al profetului Mohamed. El are putere absolută şi nu o împarte cu niciunul dintre locotenenţii săi. Singura excepţie este adjunctul său, Abu Muslim al-Turkemani, un fost locotenent-colonel în serviciile de informaţii ale armatei irakiene şi fost ofiţer în Forţele Speciale. Turkemani supraveghează provinciile irakiene din Statul Islamic, de fapt, în structurile sale figurează numeroşi foşti ofiţeri care au servit în Armata Irakului, condus de Saddam Hussein. Structura aşa-zisului Guvern cuprinde: un consiliu militar, format din trei oameni care coordonează operaţiunile din teren; un consiliu consultativ, Shura, cu maximum 11 membri, care se ocupă cu treburile statului; o autoritate juridică a cărei sarcină este răspândirea mesajului Statului Islamic, prin recrutări şi predici; un consiliu de apărare, securitate şi informaţii care îl apără pe calif şi care este condus de un fost general-maior din armata lui Saddam, alături de alţi trei ofiţeri, foşti colegi de armată; şi instituţia care se ocupă de propagandă
. 
Statul Islamic dispune de o maşină de propagandă foarte dezvoltată pentru producţia de înregistrări video, fotografii şi declaraţii privind activităţile sale, inclusiv execuţiile barbare în public, pentru a atrage noi recruţi. Un mare număr de suporteri diseminează aceste materiale online
.
O parte însemnată a luptătorilor înrolaţi în această organizaţie o reprezintă mercenarii, despre care se presupune că ar primi onorarii foarte mari pentru a  accepta să lupte sub stindardul SI. 
Finanţarea SI este diferită de cea specifică organizaţiilor teroriste, acest lucru datorându-se faptului că are în subordine un teritoriu mare şi poate impune taxe populaţiei, forme de extorsiune şi tot arsenalul de activităţi criminale.


Deşi SI a luat prin surprindere cea mai mare parte a lumii atunci când a cucerit oraşul irakian Mosul, în iunie 2014, scopurile lor au fost proclamate cu cel puţin 10 ani în urmă. În lista de obiective a acestei organizaţii este inclusă, în virtutea semnificaţiei istorice, şi dominaţia marilor centre Bagdad, Samara şi Damasc.


La începutul Ramadan-ului din anul 2015, a fost sărbătorită prima aniversare a Califatului proclamat de ISIS la 10 iunie 2014, la Mosul, în Irak
. Mesajele strategice au fost amplificate, evidenţiind o serie de obiective: păstrarea şi extinderea Califatului, obţinerea recunoaşterii sale, fiind considerat succesor legitim al celor vechi, stabilirea unei capitale, amplificarea şi accelerarea războiului sectar şi religios, mobilizarea tuturor musulmanilor, extinderea militară a SI.


SI reprezintă un amalgam de lucruri: 

- combină pietatea islamică şi respectul pentru Profet cu cele mai moderne platforme sociale mass-media şi sisteme de criptare; 

- un amestec de filme video needitate în care combină violenţa cu religia;

- are disciplina unei bande ce acţionează într-o închisoare (mulţi dintre recruţi au fost preluaţi din închisorile americane din Irak;

- deţine subtilitatea tactică şi capacitatea de înşelăciune, garantate de membrii săi care au făcut parte din serviciile de informaţii ale lui Saddam Hussein;

- pare mai fragil decât al-Qaeda, deoarece membrii săi nu ţin cont foarte mult de doctrina religioasă şi ierarhia organizaţională a unei astfel de structuri. 

SI, actualmente, domină o serie de avanposturi din Siria situate în oraşe strategice la care liderii săi fac referire ca la nişte mini-emirate. Prin aceste avanposturi, luptătorii SI au capacitatea să monitorizeze traficul de frontieră dintre Siria şi Turcia, controlând efectiv cele mai multe puncte de trecere. Consecinţele acestui fapt au fost repede cuantificate printr-o paralizare a activităţii Armatei de Eliberare a Siriei, care domină opoziţia din Siria cu ajutorul generoaselor donaţii de bani şi armament venite din Turcia
.
- grupări aliate ISIS: 

Brigada martirilor Yarmouk
, Gruparea Jaysh al-Jihad.

Statul Islamic nu este singura ameninţare salafi-jihadistă care a emanat din Siria. Importanţa ei strategică este egalată de o ameninţare de magnitudine similară, Jabhat al-Nusra (JN), practic o fracţiune a al-Qaeda, stabilită oficial în Siria
. Această formaţiune, rivală a Statului Islamic se comportă în regiune ca un actor sofisticat, inteligent, strategic şi se bucură de o mare libertate de operare pe teritoriul sirian. 


Cele două grupări împărtăşesc obiective comune, inclusiv formarea unui Califat islamic. Spre deosebire de SI, Jabhat al-Nusra (JN) îşi urmăreşte obiectivele printr-o metodologie distinctă, mai puţin violentă, dar deosebit de periculoasă. 


Dacă SI şi-a anunţat obiectivele, pe care încearcă să le atingă prin violenţă, JN aplică metodele liderului Al-Qaeda, Ayman al-Zawahiri, de instigare la o revoluţie religioasă şi socială prin încorporarea în structură a insurgenţilor locali. Războiul sirian a oferit formaţiunii Jabhat al-Nusra un mediu aproape perfect în care să pună în aplicare această strategie în numele al-Qaeda, bucurându-se de un succes pe care analiştii politici îl apreciază drept îngrijorător.


JN este o structură care desfăşoară o activitate mult mai subtilă şi insidioasă decât SI, şi, prin urmare, este mai dificil de controlat sau contracarat. În timp ce SI urmăreşte controlul direct, deschis, de sus în jos, Jabhat al-Nusra foloseşte o forţă militară de elită pentru a câştiga aliaţi în rândul opoziţiei armate siriene, sponsorizând guvernele locale care funcţionează în zonele ieşite de sub administrarea oficială siriană, beneficiind şi de lipsa unei intervenţii eficiente a Occidentului în regiune. 


Aceasta a beneficiat şi de radicalizarea opoziţiei siriene după septembrie 2013, atunci când decizia oficială a SUA de a nu interveni în Siria a demoralizat segmente mari ale populaţiei. JN dispune de capabilităţi, contingente de luptători străini şi de forţe speciale, utilizând metode asimetrice care au asigurat victorii importante în campaniile desfăşurate.

La sfârşitul anului 2014, creşterea importanţei Statului Islamic a schimbat mediul de acţiune a războiului sirian, forţând producerea unor schimbări semnificative în dispunerea JN pe teritoriul sirian. Aceste schimbări, în timp, pot avea un impact important asupra reţelelor de aliaţi insurgenţi. Experţii apreciază că succesul JN în regiune se va menţine, riscul de pierdere a popularităţii fiind redus pe termen scurt, în ciuda creşterii agresivităţii acţiunilor desfăşurate. 

JN este o ameninţare la adresa securităţii naţionale americane din următoarele motive:


- este de succes asocierea cu al-Qaeda, principala structură teroristă a lumii moderne, de o lungă perioadă de timp;


- facilitează în mod activ activitatea grupului terorist Khorasan
, care este în curs de dezvoltare; această structură desfăşoară acţiuni teroriste asupra obiectivelor occidentale din regiune;


- succesul JN în încorporarea sa în cadrul opoziţiei siriene, fapt ce ameninţă misiunea SUA împotriva SI.


- JN urmăreşte crearea unui emirat islamic în Siria, ca o componentă a unui viitor califat al-Qaeda. Diferenţele între JN şi SI nu ţin de obiective, ci mai degrabă de metodele de luptă
, ambele organizaţii dorind să obţină supremaţia în regiune.


În plus, JN este angajată într-un efort nuanţat şi atent formulat în construcţia statală a Siriei, care se doreşte a asigura implementarea pe termen lung a legii Shari'a, în era post-Assad. De asemenea, JN aduce capabilităţi militare importante în lupta contra lui Bashar al-Assad
. În mod neechivoc, angajamentul de luptă al Jabhat al-Nusra împotriva regimului Assad atrage grupuri rebele care nu împărtăşesc neapărat viziunea JN pentru viitorul Siriei drept un emirat al-Qaeda
.


Strategia de lucru prin intermediul reţelelor de grupări rebele, partenere, ascunde adevărata măsură a activităţilor JN în Siria, organizaţia servind ca un multiplicator de forţă pentru alte grupări teroriste. 


Experţii apreciază că opoziţia moderată din Siria poate fi divizată de către JN în cazul în care condiţiile sunt favorabile. Statele Unite ale Americii sunt obligate să contrabalanseze şi să neutralizeze campania JN de influenţare a populaţiei. Acest lucru necesită semnarea unui angajament cu forţele de opoziţie şi nu atacuri aeriene împotriva JN. O strategie care se limitează la lovituri aeriene pentru perturbarea activităţii SI sau a grupării Khorasan nu poate avea succes în regiune. SUA trebuie să adopte o strategie anti-Assad, în scopul de a preveni pătrunderea JN în rândul opoziţiei moderate. 


JN poate deveni periculoasă în timp, atât al-Qaeda, cât şi SI fiind în competiţie pentru coordonarea unui jihad violent la nivel mondial. Reţelele sale de luptă din Siria sunt robuste, JN putând sprijini desfăşurarea de comploturi împotriva Occidentului şi a SUA în scopul de a dovedi capacităţile al-Qaeda.


Este important de stabilit care sunt principalii donatori de fonduri şi mijloace militare pentru opoziţie: două centre militare operaţionale comune cu bazele în Turcia şi Iordania asigură fonduri şi echipamente militare, inclusiv aruncătoare de rachete pentru grupurile islamist naţionaliste din nordul şi sudul Siriei; Arabia Saudită oferă ajutor direct grupurilor salafiste şi islamiste din tot vestul Siriei; Turcia şi Qatar sprijină grupurile rebele siriene, inclusiv cele salafiste şi islamiste; Frăţia Musulmană Siriană, cantonată acum în Turcia, facilitează aprovizionarea cu bani şi arme oferite de Turcia şi Qatar pentru grupurile armate din opoziţia siriană din nord.

- grupări aliate ale JN
: 

Forţele armate siriene libere; opoziţia siriană; Frontul Islamic; Gruparea Fastaqim Kama Umirt, Mişcarea al-Zenki, Alianţa Muhajirin wa-Ansar.
Forţele armatei siriene reprezintă o altă structură implicată în conflictul din Siria, preşedintele ţării fiind comandantul suprem. 

De la debutul războiului civil sirian, numărul membrilor înrolaţi în armată a scăzut de la 325.000 la 150.000, în decembrie 2014, ca urmare a accidentelor şi dezertărilor.

- grupări aliate ale armatei siriene:

Brigăzile Ba'ath; Partidul social naţionalist sirian;  Garda naţionalistă arabă; Rezistenţa siriană; Jaysh al-Muwahhideen;  Forţele Abu Ibrahim; Armata pentru eliberarea Palestinei al-Fatah; Forţele populare de mobilizare din Irak; Hezbollah; Gărzile revoluţionare din Irak
,
.


Populaţia kurdă reprezintă cel mai numeros grup etnic din lume ce nu dispune de un stat propriu. Estimările indică o cifră de circa 30 de milioane de kurzi aflaţi într-o zonă compactă ce străbate porţiuni din Turcia, Iran, Iraq, Siria şi Armenia iar cel puţin alte câteva milioane locuiesc în diaspora.

Printre problemele kurzilor se numără şi existenţa unei diviziuni interne considerabile. Acest fapt se vede şi în varietatea dialectelor limbii kurde răspândite de-a lungul teritoriilor, divizate în două grupe principale: Kumanji (predominantă în nord) şi Gurani (predominantă în sud). Din punct de vedere religios, majoritatea populaţiei este reprezentată de musulmani suniţi, existând minorităţi şiite şi creştine. Disensiuni există însă şi în ceea ce priveşte şcolile juridice (responsabile de interpretarea Coranului) adoptate de kurzii suniţi; majoritatea urmează şcoala şaafită, însă în Turcia majoritatea kurzilor sunt hanefiţi.


Aceste diferenţe din alcătuirea populaţiei kurde pot crea impresia existenţei în fapt a mai multor grupuri de populaţii cu fond comun kurd şi conduc la disensiuni în ceea ce priveşte interesele grupurilor din diferite ţări, îngreunând şi mai mult un eventual proces de creare a unui Kurdistan independent. Kurzii reprezintă o minoritate în fiecare dintre ţările străbătute de acest teritoriu, iar evoluţia lor în raport cu naţiunile suverane a fost şi încă este de o natură conflictuală
.
Populaţia kurdă din Siria este concentrată în partea de nord-est, aproape de graniţa cu Turcia, iar în contextul oferit de război, s-a constituit într-o regiune autonomă - Rojava
. La nivel politic, cel mai important organism reprezentativ este Partidul Uniunea Democrată (PYD), iar în plan operativ, miliţia kurdă constituie o forţă redutabilă. Atât PYD, cât şi miliţia sunt afiliate la Partidul Muncitorilor din Kurdistan (PKK), organizaţie considerată atât de statele vestice cât şi de Turcia, de factură teroristă.


Rolul kurzilor în războiul sirian a crescut de la un an la altul, devenind un vector în ecuaţia diferitelor alinţe generate de conflictul din Siria. Principalul susţinător al kurzilor în Siria au fost Statele Unite, care, în schimbul sprijinului în lupta împotriva SI, au oferit ajutoare materiale şi militare populaţiei kurde.


Odată cu implicarea directă a Rusiei în conflict, liderii politici ai kurzilor din Siria au profitat de poziţia câştigată şi au încercat negocieri cu liderii ruşi pentru a forţa o sporire a ajutorului american şi, eventual, o recunoaştere politică din partea acestora a statutului provinciei Rojava. Acest joc politic iniţiat de kurzi creează un contex cel puţin delicat la nivelul Alianţei Nord-Atlantice, având în vedere că Turcia, care este stat membru, reprezintă şi principalul adversar politic al populaţiei kurde.
Ideea unei ofensive kurde pentru capturarea oraşului Raqqa a fost discutată pe larg în cercurile politice din capitalele occidentale în ultimele săptămâni. Luptele dintre SI şi miliţiile kurde au scăzut mult în intensitate în ultimele luni. SI a apelat doar la atacuri la scară redusă în domeniile strategice vulnerabile, pentru a evita atacurile aeriene, în special pe teritoriul Siriei.

Această nouă realitate, împreună cu recentele discuţii dintre oficiali turci şi americani cu privire la rolul kurzilor în război, priveşte o ofensivă majoră împotriva SI în nordul Siriei, având la bază controlul kurd al anumitor zone din regiune, aceştia putând oferi sprijin pentru desfăşurarea de acţiuni terestre şi aeriene
.

Cu toate acestea, kurzii sirieni nu deţin capacităţi politico-militare proprii importante pentru a putea influenţa sau determina rezultatul conflictului sau propriul viitor. Ambele aspecte vor depinde de relaţiile lor cu alte structuri ale opoziţiei siriene, precum şi cu alte puteri regionale.

Succesul pe termen lung al kurzilor ca o forţă în politica regională va depinde şi de capacitatea lor de a crea relaţii de cooperare între diferitele mişcări politice kurde. În timp ce politica kurzilor din Siria este marcată de fracturi şi rivalităţi profunde, exemplificate în separarea dintre Partidul Uniunea Democrată şi Consiliul Naţional Kurd, recunoaşterea necesităţii de a coopera este în creştere. Totuşi, persistenţa unor diferenţe semnificative între partidele kurde face dificilă stabilirea unei cooperări militare între Partidul Muncitorilor din Kurdistan, PYD din Siria şi Guvernul Democratic al kurzilor din Irak
.

Situaţia din teren la 25 noiembrie 2015

CONCLUZII

Dacă în privinţa cauzelor valului de proteste din lumea arabă, analiştii par să cadă de acord că ele sunt, în general, aceleaşi (dictatură, încălcarea repetată a drepturilor omului, corupţia endemică, sărăcia, rata mare a şomajului şi lipsa oricăror perspective pentru tineri, inflaţia, cleptocraţia, creşterea preţurilor la alimente şi benzină), opiniile experţilor diferă atunci când vine vorba despre rezultatul revoluţiilor.


Forţele revoluţionare în diferite ţări arabe diferă una de alta. Dar în niciuna dintre aceste ţări manifestanţii nu au fost conduşi de extremişti islamici, aşa cum se întâmplă în Siria. Însă acest lucru nu înseamnă că organizaţiile islamice, cum ar fi influenta organizaţie egipteană “Fraţii musulmani”, s-au transformat în organizaţii marginalizate. Acestea îşi păstrează poziţiile lor importante, care într-o formă sau alta se vor manifesta în viitor.

„Primăvara arabă” nu poate să nu influenţeze înseşi organizaţiile islamice, creând un puternic impuls pentru diferenţierea lor, pentru consolidarea aripii moderate. Pe “Fraţii musulmani” din Egipt evenimentele i-au dus în principal spre activităţi constituţionale şi politice.

Tot ceea ce s-a menţionat mai sus nu neagă faptul că există contradicţii religioase şi culturale. Dar acestea nu sunt un indicator al “antagonismului ireductibil” dintre două civilizaţii, cea occidentală şi cea islamică, ci reflectă criza de dialog dintre ele. Este cert că ambele civilizaţii poartă vina pentru aceste crize. Dar este limpede că dialogul dintre cele două civilizaţii a ajuns într-un impas, prin încercările repetate de a impune şi de a extinde modele democratice pentru Orientul Mijlociu şi Africa de Nord, modele de democraţie care au prins rădăcini în Occident, fără să se ţină cont de caracterele şi particularităţile istorice, tradiţionale din lumea arabă, sau de mentalitatea acestor popoare.


Forţa de impunere a democraţiei nu a fost doar un semn distinctiv al expansiunii americane în Orientul Mijlociu, ci a fost şi o justificare ideologică. În mod evident, aceasta s-a manifestat în timpul administraţiei preşedintelui George Bush, care a declanşat operaţiunea militară în Irak. Realitatea de necontestat a spulberat “argumentele” că Irakul ameninţa Statele Unite deoarece producea arme nucleare, sau pentru că menţinea legături strânse cu al-Qaeda, care a organizat atacul terorist asupra Statelor Unite la 11 septembrie 2001, toate aceste argumentări fiind ulterior înlocuite. Motivul declarat pentru intervenţia armată a fost necesitatea de a aduce democraţia în Irakul codus de Saddam Husein.


Ceea ce de fapt a fost adus în Irak au fost opt ani de ocupaţie americană. Relaţiile între şiiţi şi sunniţi au escaladat în ciocniri sângeroase permanente. În urma acţiunilor militare americane timp de 8 ani, au fost omorâţi mai mult de 1 milion de irakieni, iar aproximativ 5 milioane au fugit din ţară. În prezent continuă exploziile în oraşele irakiene, care omoară sute de vieţi, iar partidele şiite, care ocupă poziţii de conducere în structurile guvernamentale sau parlamentare de la Bagdad, au caractere religioase deosebit de puternice. Efectul: Irakul a ajuns la punctul de dezintegrare teritorială.

Ceea ce a debutat ca o revoluţie paşnică îndreptată împotriva regimului nereprezentativ pentru poporul sirian, s-a transformat, printr-un mecanism complex de confiscare, într-un război de tip hibrid.
Marile puteri, atât Statele Unite cât şi Rusia se tem de perspectiva unei victorii a islamismului radical în contextul acestui conflict, şi de o destabilizare a regiunii care ar putea dura apoi timp de decenii. Acest ultim aspect este evocat şi de o comisie de anchetă a Organizaţiei Naţiunilor Unite pe marginea violenţelor din Siria, într-un raport care condamnă atrocităţile, actele de tortură, luările de ostatici, violurile, crimele de război şi crimele împotriva umanităţii comise de ambele părţi combatante  în Siria. Concluzia finală a raportului este următoarea: „nu există nici o soluţie militară la acest conflict; o încetare durabilă a ostilităţilor rămâne de o importanţă primordială pentru a se pune capăt violenţelor şi gravelor încălcări ale drepturilor omului”
.
Uniunea Europeană şi-a intensificat în mod substanţial eforturile financiare în sprijinul celor care au fugit de conflictul din regiune, asumându-şi noi angajamente în materie de ajutor umanitar şi cu privire la activităţi pe termen mai lung de sprijinire a rezilienţei refugiaţilor din vecinătate. UE şi statele membre au pus la dispoziţie 4 miliarde de euro pentru ajutorul umanitar şi acordarea de asistenţă persoanelor afectate de conflict în interiorul Siriei, precum şi refugiaţilor şi comunităţilor gazdă din ţările învecinate
. 

Pe termen scurt, situaţia de la graniţele Europei impune cheltuieli suplimentare pentru ajutoarele umanitare, dar şi pentru securizarea frontierelor. Se presupune că procentul costurilor anuale per azilant, conduce la un impact asupra bugetului UE de circa 0,25%.


Una din cauzele principale ale duratei conflictului şi a lipsei de opţiuni pentru soluţionarea acestuia constă în opoziţia Rusiei faţă de luarea de măsuri împotriva regimului Assad. Motivele principale ale administraţiei de la Kremlin sunt păstrarea unei zone de influenţă rusă în Orientul Mijlociu, aceasta fiind înlocuită după sfârşitul Războiului Rece şi mai ales după intervenţia din Irak din 2003 de cea americană, şi vânzările de armament în regiune, reduse după sancţiunile impuse Iranului, în 2010, şi înlăturarea regimului Gaddafi în Libia, în 2011. Astfel, sprijinul Rusiei pentru Siria este masiv, de la susţinere diplomatică în Consiliul de Securitate al ONU până la furnizarea de echipamente militare, alimente şi medicamente. Numeroşi analişti afirmă că fără acest ajutor rusesc, regimul Assad ar putea cădea chiar şi în câteva luni
.

Ceea ce poate fi important pentru România este următorul aspect: folosind Statul Islamic drept pretext, Rusia s-a aliat şi desfăşoară acţiuni militare coordonate cu o ţară membră NATO care este Franţa. Pe de altă parte, nu există niciun dubiu că opoziţia siriană este înarmată şi susţinută de Turcia, sau prin Turcia, armamentul folosit de luptătorii antiguvernamentali din nordul Siriei fiind unul de producţie americană. Turcia poate fi suspectată că a urmărit prin doborârea avionului rusesc să dea un semnal de forţă care să reducă acţiunile aeriene coordonate de Federaţia Rusă împotriva miliţiilor susţinute de turci. Există un risc în ceea ce priveşte declanşarea unui război de facto între o ţară membră NATO şi Rusia
. 

� http://www.mapn.ro/publicatii/2015/infosfera/3.pdf.


� ”More that 300000 people killed since the beginning of the Syrian Revolution”, 2 Decembrie 2014, Syrian Observatory for Human Rights, http://syriahr.com/en/2014/12/more-that-300000-people-killed-since-the-beginning-of-the-syrian-revolution/ .


� http://blog.adrianmariusdobre.eu/care-va-fi-picatura-ce-va-umple-paharul/.


� Planul comun ONU-Liga Arabă pentru tranziţie politică în Siria, sursa: http://www.un.org/en/peacekeeping 


/documents/six_point_proposal.pdf.


� http://www.bbc.com/news/world-middle-east-26116868.


� http://www.bbc.com/news/world-middle-east-26116868.


� Organisation for the Prohibition of Chemical Weapons.

� https://www.chathamhouse.org/publication/syrias-economy-administrative-institutions.


� http://www.parlamentor.ro/youth-parlamentor-what-s-up/istoria-in-cinci-minute-a-razboiului-din-siria.-cum-a-aparut-isis-vox.com-2537.


� https://www.chathamhouse.org/expert/comment/slow-road-peace-syria-beginning-end.


� Conform unui studiu al IHS Jane's.


� http://www.agerpres.ro/externe/2015/12/22/gruparea-statul-islamic-a-pierdut-14-din-teritoriul-pe-care-il-controla-in-2014-studiu--00-00-09.


� http://isnblog.ethz.ch/terrorism-technology/militant-attack-and-support-zones-in-afghanistan-april-september

� http://www.theatlantic.com/international/archive/2015/10/how-isis-started-syria-iraq/412042/.


� http://www.understandingwar.org/sites/default/files/ISIS%20COAs%20FINAL.pdf.


� http://strategiiavansate.ro/al-qaeda-si-razboiul-civil-din-siria/.


� http://www.cartercenter.org/resources/pdfs/peace/conflict_resolution/syria-conflict/islamic-state-in-southern-syria-may2015.pdf.


� http://www.understandingwar.org/report/jabhat-al-nusra-syria.


� O grupare formată din membri de elită ai al-Qaeda.


� http://www.understandingwar.org/sites/default/files/JN%20Final.pdf.


� https://web.stanford.edu/group/mappingmilitants/cgi-bin/groups/view/493.


� http://www.isn.ethz.ch/Digital-Library/Publications/Detail/?id=194141&lng=en.


� http://www.al-monitor.com/pulse/security/2015/03/syria-aleppo-countryside-hazm-movement.html#.


� http://www.al-monitor.com/pulse/originals/2013/11/baath-party-brigade-syria-war-aleppo.html#.


� https://news.yahoo.com/pro-regime-militias-syria-104205626.html.


� http://www.historia.ro/exclusiv_web/general/articol/kurzii-istoria-celei-mai-numeroase-minorit-i-f-r-na-iune-proprie.


� http://www.ft.com/cms/s/0/0a098986-7e36-11e5-a1fe-567b37f80b64.html#axzz3vi18DahI.


� https://www.chathamhouse.org/expert/comment/overextension-kurds-will-only-benefit-isis.


� https://www.chathamhouse.org/publication/impact-syrian-war-kurdish-politics-across-middle-east.


� http://www.ispri.ro/stiri-rusia/primavara-araba-si-teoria-ciocnirii-civilizatiilor/Evgheni Primakov.


� http://www.ohchr.org/EN/HRBodies/HRC/IICISyria/Pages/IndependentInternationalCommission.aspx


� http://www.consilium.europa.eu/ro/press/press-releases/2015/10/12-fac-conclusions-syria/


� http://www.cogitus.ro/politica/siria-o-tara-pe-calea-spre-razboiul-civil.


� http://www.biziday.ro/2015/11/24/incidentul-din-siria-si-semnificatiile-sale/.

